V. Tomanová, ministerka práce, sociálnych vecí a rodiny SR: (2009-12-02):
Ale poviem ďalšiu vec, ktorou sa pokúsim aspoň mierne informovať, že tá situácia svojím spôsobom je riešená. Aj tento rodičovský príspevok bude valorizovaný a bude valorizovaný najbližšie k 1. 1. 2011. Čiže obsahuje valorizačný mechanizmus, a to na báze rastu životného minima. Ešte ďalšia vec, ktorú by som chcela k tomuto uviesť, je aj skutočnosť, že rodičovský príspevok v súčasnosti je na úrovni minimálnej mzdy platnej, ktorá v súčasnosti je, pretože k tomuto príspevku 256 eur treba pripočítať odvody, ktoré za rodičov platíme. A tu by som odpovedala aj na rôzne, by som povedala, skôr invektívy zo strany pána poslanca Brocku, pretože my sme poistili rodičov a matku od 1. januára tohto roku aj v čase, keď je na materskej dovolenke, čo predchádzajúca vláda a súčasná opozícia vlastne od 1. 1. 2004 zrušila. A od 1. 7. 2005 zrušila aj poistenie rodičov na rodičovskej dovolenke pre účely nezamestnanosti. A musím povedať, že aj toto je v súčasnosti v riešení. Čiže ja dnes musím hovoriť o komplexe opatrení vo vzťahu k rodičom a vo vzťahu k matkám na materskej dovolenke, na rodičovskej dovolenke. Pripomeniem ešte jednu skutočnosť. A to je skutočnosť, ak si spomínate niekto na moje vyjadrenie pri jesennom balíčku minulého roka, ktorý sme prijímali a ktorý sa skutočne dobre osvedčil. Ja som mala obrovské obavy z dopadu na euro, prechodu na euro, ako sa to vyvinie v sociálnej oblasti. A musím povedať, že ten jesenný balíček zabral. Ale treba povedať aj to, že sme hovorili, že sa budeme snažiť maximálne priblížiť k minimálnej mzde. To isté je obsiahnuté aj v programovom vyhlásení vlády tým, že sme nastavili rodičovský príspevok pre rodičov pri strate, ktorí stratia príjem, keď sa rozhodli ísť na rodičovskú dovolenku. Tak pre týchto rodičov skutočne ho nahrádzame na úrovni platnej minimálnej mzdy, od počiatku tohto roku, keď sme pripravovali zákon, už som hovorila o tom, že ho pripravujeme na úrovni platnej sumy minimálnej mzdy pre tento rok s tým, že vlastne je obsiahnutá ďalšia valorizácia. Nedá mi, aby som nevystúpila a nevyjadrila sa aj k vyjadreniam pána poslanca Brocku, a to z toho dôvodu, že akákoľvek kritika, myslím si, nie je namieste. Ja som to už hovorila viackrát, bolo tu x protirodinných opatrení, či to bolo zrušenie valorizácie, rodinných prídavkov, či to boli opatrenia, ktoré sa týkali nevalorizácie teda rodinných prídavkov a nezvyšovania rodinných prídavkov, či to bolo zavedenie osobitného daňového bonusu len pre zamestnaných rodičov. Absolútne ste zabudli, vážená opozícia, na to, že máme invalidných rodičov, ktorí poberajú invalidný dôchodok, nemôžu pracovať a majú deti. A ste im znížili rodinné prídavky na polovicu. A pritom sú to ľudia veľmi slabo zabezpečení svojím príjmom, keď poberajú len invalidné dôchodky. Ale riešili sme aj napr. starších ľudí, ktorí mali deti zverené do starostlivosti, kde sme vlastne tiež im pomáhali tým, že sme zaviedli osobitnú dávku ako náhradu za daňový bonus. Už vôbec nerozumiem, o čom hovoríte, keď hovoríte o hmotnej núdzi, to som si nevymyslela ani ja, písali o tom noviny, keď ste od 1. 1. 2004 nastavili hmotnú núdzu a nastavili ste ju diskriminačne a likvidačne, kde matka na rodičovskom príspevku, ktorá mala tri deti a mala príjem 3 790 korún, nemala nárok na pomoc v hmotnej núdzi. O čom to rozprávate, prosím vás? Dnes sme matke s takýmito tromi deťmi pridali na dávkach a pomoci v hmotnej núdzi viac ako 1 000 eur, je to, myslím, 1010 eur, keď sa pamätám dobre. V tejto chvíli musím zdôrazniť aj to, že pomohli sme aj ďalším. Napr. predovšetkým sú ohrozené hmotnou núdzou rodičovské rodiny, kde má jeden rodič zverené deti. Čiže aj tam sme výrazne pomohli. Takže skutočne, prosím, keby ste sa skutočne pokúsili dostať do reality. A pokiaľ ide o štátnu sociálnu podporu, každú dávku štátnej sociálnej podpory nastavujeme za určitých podmienok. A tieto podmienky sme nastavili v súlade s podmienkami, ktoré platia vo väčšine európskych štátov. Sme v Európskej únii a potrebovali sme sa priblížiť k týmto príspevkom, ktoré sú teda obdobné. Takže skutočne, prosím, nezamieňajte pojmy, štátna dávka, dávka štátnej sociálnej podpory, dávky sociálnej pomoci, kde hovoríme o dávkach v hmotnej núdzi. Ale aj tam sme výrazne pomohli na rozdiel od vás. Ďakujem za pozornosť. Skončila som, pán predsedajúci.